b'\n_START_ARTICLE_\nJurij V. Britanski\n_START_SECTION_\nMladost\n_START_PARAGRAPH_\nJurij se je rodil 3. junija 1865 v Londonu kot drugi sin Edvarda in Aleksandre, takrat vali\xc5\xbeanskega princa in princese. V \xc4\x8dasu Jurijevega rojstva je na prestolu sedela njegova babica Viktorija._NEWLINE_Jurij je imel starej\xc5\xa1ega brata, princa Alberta Viktorja, in zato ni bilo pri\xc4\x8dakovano, da bo Jurij kdaj postal kralj. Ker je bil Jurij le petnajst mesecev mlaj\xc5\xa1i od Alberta Viktorja, je bilo odlo\xc4\x8deno, da se bosta izobra\xc5\xbeevala skupaj. Niti Albert Viktor niti Jurij se nista posebno intelektualno odlikovala, zato so ju poslali na usposabljanje v britansko mornarico. Brata sta v mornarici slu\xc5\xbeila tri leta in v tem \xc4\x8dasu prepotovala ves britanski imperij, Virginijo, Ju\xc5\xbeno Ameriko, Sredozemlje in Japonsko. Po njuni vrnitvi v London sta se brata lo\xc4\x8dila, starej\xc5\xa1i se je vpisal na kolid\xc5\xbe, mlaj\xc5\xa1i pa je ostal v mornarici.\n_START_SECTION_\nVladanje\n_START_PARAGRAPH_\nJurijev o\xc4\x8de kralj Edvard VII. je umrl 6. maja 1910 in Jurij je samodejno prevzel krono kot Jurij V. Z \xc5\xbeeno sta bila kronana 22. junija 1911 v Westminstrski opatiji. Kasneje istega leta sta kralj in kraljica odpotovala v Indijo, kjer so ju 12. decembra indijski dr\xc5\xbeavniki in knezi priznali za cesarja in cesarico Indije._NEWLINE_Leta 1914 je izbruhnila prva svetovna vojna in Velika Britanija je hitro vstopila v vojno z Nem\xc4\x8dijo, katere cesar Viljem II. je bil tudi prvi bratranec kralja Jurija V. Tudi kraljeva \xc5\xbeena kraljica Marija je imela nem\xc5\xa1ko kri z o\xc4\x8detove strani. Jurij je, tako kot njegov o\xc4\x8de, pripadal nem\xc5\xa1ki rodbini Sa\xc5\xa1ka-Coburg in Gotha, saj je njegov ded pripadal tej rodbini. Poleg tega je veliko kraljevih sorodnikov nosilo nem\xc5\xa1ke plemi\xc5\xa1ke naslove, kar je narodu utrdilo nezaupanje v kraljevo dru\xc5\xbeino. Kralj je zato 17. julija 1917 sklical parlament in spremenil ime svoje rodbine v Windsor. Vse nem\xc5\xa1ke nazive, ki so jih on in njegova dru\xc5\xbeina nosili kot potomci princa Alberta, je Jurij V. ukinil in vsem potomcem kraljice Viktorije, ki niso bili kraljevskega rodu, je priimke preimenoval v Windsor. Ker je imelo Zdru\xc5\xbeeno kraljestvo preve\xc4\x8d princev zahvaljujo\xc4\x8d pravilu, da je naziv podeljen vsem potomcem suverena v mo\xc5\xa1ki liniji in njihovim \xc5\xbeenam, je Jurij ob tej prilo\xc5\xbenosti omejil naziv princa le na otroke suverena in otroke suverenih sinov._NEWLINE_Ko je bil v Rusiji nasilno strmoglavljen Jurijev prvi bratranec, nekdanji car Nikolaj II., je Jurij ponudil azil nekdanji ruski carski dru\xc5\xbeini. S to kraljevo odlo\xc4\x8dbo se niso strinjali predsednik vlade in drugi dr\xc5\xbeavniki. Medtem ko so bila v Londonu razprave o mo\xc5\xbenostih za re\xc5\xa1evanje Romanovih, so se v Rusiji okrepili bolj\xc5\xa1eviki. Jurijev na\xc4\x8drt za re\xc5\xa1evanje sorodnikov ni bil nikoli izveden, saj so bili cesar, cesarica, \xc5\xa1tiri h\xc4\x8derke in sina usmr\xc4\x8deni. Kasneje istega leta je Jurijeva teta, cesarica mati Marija Fjodorovna Ruska, prispela v London s svojo sestro, kraljico mati Aleksandro._NEWLINE_Jurijev odnos s svojim najstarej\xc5\xa1im sinom Edvardom se je ve\xc4\x8dinoma poslab\xc5\xa1al proti koncu kraljevega \xc5\xbeivljenja. Jurij je kritiziral Edvardov odpor do poroke in osnovanja dru\xc5\xbeine ter da svoje vloge kot bodo\xc4\x8di monarh ni dojel resno. Kralj ni bil posebej zadovoljen z njegovo zvezo z Wallis Warfield, dvakrat lo\xc4\x8deno Ameri\xc4\x8danko. Iskreno je verjel, da Edvard ni sposoben voditi kraljestva, in je upal, da bo krona na koncu pri\xc5\xa1la do njegovega mlaj\xc5\xa1ega sina Alberta in princese "Lilibet".\n_START_SECTION_\nSmrt\n_START_PARAGRAPH_\nPrva svetovna vojna in kajenje sta pustila posledice na Jurijevo zdravje. Leta 1928 je bil kralj hudo bolan in njegovi sinovi so za\xc4\x8deli prevzemati njegove dol\xc5\xbenosti. Nikoli se ni povsem opomogel od bronhitisa, ki ga je utrpel v tem obdobju. Umrl je pet minut pred polno\xc4\x8djo v no\xc4\x8di med 20. in 21. januarjem 1936. Nasledil ga je sin Edvard, vendar pa se je, kot je Jurij napovedal, prestolu odpovedal manj kot leto dni kasneje in krono prepustil svojemu mlaj\xc5\xa1emu bratu Albertu, ki je zavladal kot Jurij VI.'